b'\n_START_ARTICLE_\nSolarienii\n_START_SECTION_\nIntriga\n_START_PARAGRAPH_\nAc\xc8\x9biunea romanului se petrece la c\xc3\xa2teva secole \xc3\xaen viitor, c\xc3\xa2nd omenirea a colonizat multe sisteme stelare. Alt\xc4\x83 ras\xc4\x83, duglaarii sau "Doogii", cucere\xc8\x99te pas cu pas sistemele oamenilor, \xc3\xaenchiz\xc3\xa2ndu-le locuitorii \xc3\xaen zone \xc3\xaengr\xc4\x83dite \xc3\xaen care \xc3\xaei las\xc4\x83 s\xc4\x83 moar\xc4\x83 de foame. Cele dou\xc4\x83 rase posed\xc4\x83 tehnologii aproximativ egale, iar b\xc4\x83t\xc4\x83liile sunt decise de superioritatea numeric\xc4\x83, doogii fiind mereu \xc3\xaen avantaj._NEWLINE_Coloni\xc8\x99tii a\xc8\x99teapt\xc4\x83 sosirea salvatorilor din "Fort\xc4\x83rea\xc8\x9ba Sol", Sistemul Solar, care s-a izolat de la \xc3\xaenceputul r\xc4\x83zboiului. \xc3\x8enainte de a planta \xc3\xaen jurul lor miliarde de mine spa\xc8\x9biale \xc8\x99i nave automate, solarienii - a\xc8\x99a cum sunt ei cunoscu\xc8\x9bi coloni\xc8\x99tilor - au promis s\xc4\x83 revin\xc4\x83 cu o solu\xc8\x9bie \xc3\xaempotriva superiorit\xc4\x83\xc8\x9bii numerice a duglaarilor._NEWLINE_Revenit dintr-un alt sistem solar pierdut, comandantul Palmer afl\xc4\x83 c\xc4\x83 un grup de solarieni i-a contactat superiorii \xc8\x99i doresc ca el s\xc4\x83 \xc3\xaei acompanieze \xc3\xaen misiunea de a c\xc4\x83l\xc4\x83tori pe lumea de origine a duglaarilor \xc8\x99i a pune cap\xc4\x83t r\xc4\x83zboiului. Pe drum, el descoper\xc4\x83 c\xc4\x83 solarienii difer\xc4\x83 de to\xc8\x9bi oamenii cunoscu\xc8\x9bi. Crescut \xc3\xaentr-o societate ierarhizat\xc4\x83 militar, \xc3\xaen care computerele iau deciziile importante \xc8\x99i conduc b\xc4\x83t\xc4\x83liile, el este uimit de faptul c\xc4\x83 solarienii folosesc pu\xc8\x9bin computerele, baz\xc3\xa2ndu-se pe abilit\xc4\x83\xc8\x9bile lor de a pilota nave, de a naviga \xc8\x99i de a decide \xc3\xaen lupte. Ei se bazeaz\xc4\x83 pe "grupul organic", ideea c\xc4\x83 oamenii au talente individuale care le permit \xc3\xaen mod natural s\xc4\x83 adopte roluri \xc3\xaen mici grupuri coezive. Un om, stereotipul frumos \xc8\x99i carismatic, este conduc\xc4\x83torul, altul \xc3\xaen\xc8\x9belege intuitiv probabilitatea \xc8\x99i psihologia. Grupul include o pereche de telepa\xc8\x9bi \xc8\x99i o femeie misterioas\xc4\x83, f\xc4\x83r\xc4\x83 un rol anume, \xc3\xaen afara celui c\xc4\x83 grupului \xc3\xaei e mai bine cu ea dec\xc3\xa2t f\xc4\x83r\xc4\x83 ea. Rolul ei este descris ca fiind acela de "liant", o parte a muncii ei incluz\xc3\xa2nd relaxarea oaspe\xc8\x9bilor \xc8\x99i preg\xc4\x83tirea lor pentru rolurile pe care le au de \xc3\xaendeplinit, lucru care implic\xc4\x83 oferirea unor pl\xc4\x83ceri sexuale \xc8\x99i spirituale._NEWLINE_Manipul\xc3\xa2nd cu abilitate psihologia duglaarilor, solarienii primesc aprobarea de a cobor\xc3\xae pe lumea de origine a lor \xc8\x99i de a le vedea conduc\xc4\x83torul, care se dovede\xc8\x99te a fi difuzorul unui gigantic sistem computerizat. Aparent, duglaarii seam\xc4\x83n\xc4\x83 cu oamenii, cu excep\xc8\x9bia ochilor mari, a bl\xc4\x83nii \xc8\x99i a urechilor \xc3\xaen forma aripilor de lilieci. Se pare c\xc4\x83, cu mult timp \xc3\xaen urm\xc4\x83, conduc\xc4\x83torul duglaarilor \xc8\x99i-a impus viziunea unei societ\xc4\x83\xc8\x9bi uniforme, controlate de computer, duc\xc3\xa2nd la na\xc8\x99terea unor duglaari cu o psihologie similar\xc4\x83 conduc\xc4\x83torului decedat. Palmer este izbit de similaritatea dintre poporul s\xc4\x83u \xc8\x99i duglaari, precum \xc8\x99i de diferen\xc8\x9ba solarienilor fa\xc8\x9b\xc4\x83 de ei._NEWLINE_Spre groaza lui Palmer, solarienii dau impresia c\xc4\x83 i-au tr\xc4\x83dat pe coloni\xc8\x99ti, pretinz\xc3\xa2nd c\xc4\x83 Sol nu poate fi cucerit \xc8\x99i lucreaz\xc4\x83 la arme capabile s\xc4\x83 \xc3\xaei distrug\xc4\x83 pe duglaari, dar dore\xc8\x99te s\xc4\x83 fie l\xc4\x83sat \xc3\xaen pace, fiind dispus s\xc4\x83 pl\xc4\x83teasc\xc4\x83 un tribut prin sacrificarea coloniilor. Conduc\xc4\x83torul duglaarilor le cere solarienilor s\xc4\x83 \xc3\xaenceteze dezvoltarea armelor, lucru refuzat de acesta, apoi \xc3\xaei amenin\xc8\x9b\xc4\x83 c\xc4\x83 va aduna \xc3\xaentreaga flot\xc4\x83 \xc8\x99i le va distruge defensiva._NEWLINE_Solarienii fac cunoscut faptul c\xc4\x83, dac\xc4\x83 nu sunt l\xc4\x83sa\xc8\x9bi s\xc4\x83 plece, un dispozitiv nuclear de pe nava lor va distruge ora\xc8\x99ul. Odat\xc4\x83 ajun\xc8\x99i \xc3\xaen spa\xc8\x9biu, pericolul cre\xc8\x99te, deoarece flota duglaari \xc3\xaei poate ataca \xc3\xaen momentul \xc3\xaen care s-au \xc3\xaendep\xc4\x83rtat suficient de soare pentru a face saltul superluminic. De\xc8\x99i dezgustat de solarieni, Palmer \xc3\xae\xc8\x99i folose\xc8\x99te cuno\xc8\x99tin\xc8\x9bele pentru a ajuta nava s\xc4\x83 scape \xc8\x99i s\xc4\x83 revin\xc4\x83 \xc3\xaen spa\xc8\x9biul controlat de oameni._NEWLINE_Solarienii \xc3\xael duc pe Palmer la Fort\xc4\x83rea\xc8\x9ba Sol, f\xc4\x83c\xc3\xa2ndu-i un tur al sistemului, pentru a vedea P\xc4\x83m\xc3\xa2ntul ultima oar\xc4\x83. Flota duglaari sose\xc8\x99te \xc8\x99i trece prin sistemul defensiv, bombard\xc3\xa2nd \xc8\x99i distrug\xc3\xa2nd toate planetele locuite. C\xc3\xa2nd totul pare pierdut, este activat un dispozitiv care face Soarele s\xc4\x83 explodeze, anihil\xc3\xa2nd flota doogilor. Tactica solarienilor i se reveleaz\xc4\x83 astfel lui Palmer. Ademenindu-i pe doogi s\xc4\x83 ri\xc8\x99te o mare parte din flot\xc4\x83, au reu\xc8\x99it s\xc4\x83 distrug\xc4\x83 at\xc3\xa2t de multe nave \xc3\xaenc\xc3\xa2t, de acum \xc3\xaencolo, coloni\xc8\x99tii vor fi mereu \xc3\xaen avantaj. \xc3\x8entre timp, omenirea p\xc4\x83r\xc4\x83sise Sistemul Solar \xc3\xaen gigantice Arce Spa\xc8\x9biale, pornind spre Alpha Centauri pentru a se reuni cu coloniile, \xc3\xaen vederea \xc3\xaenfr\xc3\xa2ngeri duglaarilor.'